
Tisztelt Képviselő-testület!


Martfű Város Önkormányzatának Képviselő-testülete a 2015. február 26-i ülésén a 22/2015. számú határozatával pályázatot írt ki a Játékvár Óvoda és Bölcsőde intézményvezetői munkakörének betöltésére.

A pályázati kiírásra a közalkalmazottak jogállásáról szóló 1992. évi XXXIII. törvény 20/A és B §-a, a pedagógusok előmeneteli rendszeréről és a közalkalmazottak jogállásáról szóló 1992. évi XXXIII. törvény köznevelési intézményekben történő végrehajtásáról szóló 326/2013. (VIII.30.) Kormányrendelet 21. és 23 §-a, valamint a Nemzeti köznevelésről szóló 2011. évi CXC. törvény 67. §-a alapján került sor.

A pályázati kiírás a kormányzati személyügyi igazgatási feladatokat ellátó szerv internetes oldalán, a KÖZIGÁLLÁS portálon 2015. április 10-én jelent meg.
Ezen kívül a Képviselő-testület döntését követően továbbítottuk azt az Oktatási és Kulturális Közlöny Szerkesztőségének, amely alapján a közlöny 7. száma tartalmazta a felhívást, és a pályázati hirdetmény Martfű Város Önkormányzatának honlapján is közzétételre került.

A pályázat benyújtásának határideje a KÖZIGÁLLÁS portálon történő megjelentetéshez kapcsolódó eljárási határidőkre vonatkozó szabályok alapján 2015. május 10-én lejárt.
Határidőben összesen egy, a jelenlegi intézményvezető: Gonda Istvánné által benyújtott pályázat érkezett a meghirdetett álláshelyre, amely formai és tartalmi szempontból is megfelelt a pályázati kiírásban meghatározott feltételeknek.
A pályázati anyagot a határidő letelte után átadtuk a megválasztott előkészítő bizottság elnökének közreműködésével a nevelőtestület, az alkalmazotti közösség, a közalkalmazotti tanács, valamint a szülői munkaközösség részére, hogy kialakíthassák a véleményüket.
Ezen kívül megküldtük a Nemzeti Pedagógus Kar illetékes területi szerve számára is, véleményeztetésre.

A véleményezési eljárás részeként 2015. június 3-án került sor a nevelőtestületi, valamint az alkalmazotti közösségi értekezlet keretében a pályázati anyag értékelésére, a véleményük kialakítására.

Az üléseken részt vett Hegedűsné Blaskó Anikó aljegyző, az elkészült jegyzőkönyv szerint teljes létszámban megjelentek a meghívottak, Gonda Istvánné érintettsége miatt nem szavazott.

A nevelőtestület 17 szavazattal egyhangúlag támogatta Gonda Istvánné újbóli kinevezését az alábbiak összegzésével:
· az eddig elért eredményei, valamint a szakmai programja alapján,
· azért, mert kölcsönös bizalmat és tiszteletet élvez a munkatársai részéről és a kitűzött feladatok elvégzését rendszeresen ellenőrzi, értékeli, amellyel emeli a munka minőségének színvonalát,
· mert gyermekközpontú, felelősséget vállal a gyermekcsoportokért, munkatársaiért,
· a szülők felé nyitott, rugalmas és segítőkész, 
· szakmai ismeretekben magas szinten naprakészen tájékozott, kész az állandó megújulásra, nem fél a kihívásokról,
· lelkiismeretes munkavégzése, alapossága, precizitása, munkabírása, mindenki számára példaértékű,
· személye, személyisége garanciát jelent eddigi eredményeik, elismertségük megőrzésére, a további magas színvonalú munka folytatására, valamint
· családja is támogatja a vezetői elképzeléseinek megvalósításában.

Az alkalmazotti értekezlet 40 szavazattal szintén egyhangúlag támogatta Gonda Istvánné intézményvezetői megbízását:
· kinyilvánították a pályázata támogatását, mert rendelkezik mindazokkal a tulajdonságokkal, amelyek egy jó intézményvezető számára nélkülözhetetlenek,
· mert elhivatott, munkáját szívvel-lélekkel végzi, demokratikus, őszinte, jó koordinátor, szakmailag jól felkészült, közösségteremtő, humoros,
· és véleményük szerint az ő teljes személyisége biztosítja a jövőben az intézmény sikeres és színvonalas működését.

A Közalkalmazotti Tanács véleménye Gonda Istvánné pályázatáról az elnök írásbeli értékelésének összegzése szerint: 
· a pályázatot elfogadásra javasolták, mert a Közalkalmazotti Tanács működését biztosította és tervei szerint a jövőben is biztosítani kívánja, 
· a Közalkalmazotti Tanács vezetőjét bevonja a döntés előkészítésbe, korrekt tájékoztatást ad a számára,
· tervezi az Intézményi Tanács létrehozását és működtetését, mellyel célja az intézmény hatékonyabb, gazdaságosabb, koordináltabb működése, amellyel erősítené az intézmény demokratikus vonásait.

A szülői munkaközösség képviselője a szülők nevében tett, a pályázatot támogató írásbeli véleményezése alapján: Gonda Istvánnéban egy kedves, gyermekszerető, önzetlen, céltudatos, lelkiismeretes, segítőkész, szakmailag maximálisan felkészült embert ismertek meg és úgy gondolják, hogy minden szülő bizalommal és teljes nyugalommal bízhatja a gyermekét a kollektívájára, ami nekik teljes biztonságot és megnyugvást jelent. Ezt meg is megköszönték az intézményvezetőnek.

A Nemzeti Pedagógus Kar területi elnökének megküldött véleményezése szerint Gonda Istvánné pályázatát elfogadásra javasolja, mivel tartalmában színvonalasnak tartja. Megállapítja, hogy a korábban megkezdett szakmai munka fejlesztésére, valamint a létrehozott értékek megőrzésére törekszik és ehhez a kollektíva is támogatólag nyújtott segítséget a számára.

A pályázati eljáráshoz kapcsolódóan a Közalkalmazottak jogállásáról szóló 1992. évi XXIII. törvény 20/A § (6) bekezdésében foglaltak alapján létrejött 3 tagú szakértői bizottság szintén támogatja Gonda Istvánné pályázatát.

Tisztelt Képviselő-testület!

A pályázat kedvező elbírálása esetén Gonda Istvánné intézményvezetői kinevezéséhez a Képviselő-testület döntése alapján az alábbiak figyelembevételével kell megállapítani az illetményét:

[bookmark: _GoBack]A nemzeti köznevelésről szóló 2011. évi CXC törvény, (továbbiakban: Nkt.) valamint a pedagógusok előmeneteli rendszeréről és a közalkalmazottak jogállásáról szóló 1992. évi XXXIII. törvény köznevelési intézményekben történő végrehajtásáról szóló 326/2013. (VIII.30.)  Korm. rendelet 2013. szeptember 1. napján hatályba lépő rendelkezései nyomán a pedagógusok illetmény- és előmeneteli rendszerében változások következtek be. 
Az Nkt. 64. § (2) bekezdése szerint köznevelési intézményben pedagógus munkakörben foglalkoztatottakra a közalkalmazottak jogállásáról szóló törvény illetményrendszerre vonatkozó rendelkezései nem alkalmazhatóak, az illetményükre vonatkozó szabályokat az Nkt. tartalmazza, vezetői pótlékra vonatkozó szabályozással együtt.

Az Nkt. 8. számú melléklete szabályozza a nevelési oktatási intézményekben alkalmazottak számára járó pótlékokat és azok mértékét az illetményalap százalékában. Az intézményvezetői pótlék alsó határa az illetményalap 40 %-a, felső határa 80 %-a.
A 326/2013. (VIII.30.) Korm. rendelet 38. § (1) bekezdése szerint:
2014. szeptember 1. és 2015. augusztus 31. között az illetményalap a teljes munkaidőre megállapított kötelező legkisebb alapbér (minimálbér) havi összegének
 
a.) 118,9 százaléka középfokú végzettség esetén,
b.) 163,3 százaléka alapfokozat esetén,
c.) 179,6 százaléka mesterfokozat esetén.

Az ez évi költségvetési törvény rendelkezése szerint jelenleg a 2015. évre meghatározott minimálbér helyett úgynevezett „vetítési alap” azaz a 2014. évre érvényes minimálbér figyelembevételével kell az illetményalap összegét meghatározni.

Gonda Istvánné alapfokozattal rendelkezik, ez azt jelenti, hogy a pótlékhatárok számítása az alábbiak szerint alakulhat:
az illetményalap 40 %-a: (101.500 Ft 163,3 százalékának 40 %-a) 66.299 Ft,
az illetményalap 80 %-a: (101.500 Ft 163,3 százalékának 80 %-a) 132.599 Ft lehet.

Javasolom, hogy a vezetői pótlék az óvodavezető kinevezése esetén az illetményalap 60 %-ában kerüljön megállapításra, amely így 99.450 Ft havonta. 

Az óvodavezető illetményének megállapítása a 7. sz. mellékletben foglaltak szerint történik az illetményalap, a pedagógus fokozat és a fizetési kategória figyelembe vételével.

Eszerint Gonda Istvánné garantált illetménye az alapfokozatba történt besorolása és a  mesterpedagógus 13 fizetési fokozata alapján:
101.500 Ft 163,3 százalékának 235 %-a: azaz 389.511 Ft/hó.


Tisztelt Képviselő-testület!


Kérem szíveskedjenek a pályázat elbírálásához az előterjesztést megtárgyalni és a véleményezési eljárásban résztvevők véleményének figyelembe vételével a Játékvár Óvoda és Bölcsőde intézményvezetői megbízására vonatkozóan az alábbi határozati javaslatot elfogadni: 






Határozati javaslat: 

Martfű Város Önkormányzata Képviselő-testületének
…../2015. (   ) határozata

a Játékvár Óvoda és Bölcsőde intézményvezetői munkakör betöltésére kiírt pályázat elbírálásáról

Martfű Város Önkormányzatának Képviselő-testülete megtárgyalta a Játékvár Óvoda és Bölcsőde intézményvezetői munkakör betöltésére kiírt pályázat elbírálásáról szóló előterjesztést és az alábbi határozatot hozza:
Martfű Város Önkormányzatának Képviselő-testülete Gonda Istvánné pályázót határozott időre, 2015. augusztus 15-től 2020. augusztus 14-ig – a kinevezés szerinti munkaköre mellett – megbízza a Játékvár Óvoda és Bölcsőde intézményvezetői munkakörének betöltésével.

Gonda Istvánné illetményét 389.511 Ft garantált illetményben, valamint 99.450 Ft vezetői pótlékban, összesen: 488.961 Ft-ban határozza meg.

Határidő: 2015. augusztus 15.
Felelős: Polgármester

Erről értesülnek:
1.) J. N. Szolnok Megyei Kormányhivatal, Szolnok,
2.) Valamennyi Képviselő, Helyben,
3.) Gonda Istvánné, intézményvezető, Helyben,
4.) Magyar Államkincstár J. N. Szolnok Megyei Igazgatósága, Szolnok.


M a r t f ű, 2015. július 20.


                                                                                                                              Dr. Papp Antal 
											polgármester

Látta: Szász Éva jegyző

